SA kry sy strategiese olievoorraad terug | Netwerk24
SA kry sy strategiese olievoorraad terug
Deur Francois Williams 20 November 2020 17:22
Die Sentrale Energiefonds (SEF) moet nou die 10 miljoen vate olie terugkoop van maatskappye aan wie Suid-Afrika se strategiese olievoorraad in 2015 verkoop is.
'n Lugfoto van die Strategiese Brandstoffonds se olietenkplaas by Saldanha.Foto: SFF
Die hooggeregshof in Kaapstad het Vrydag beslis dat die transaksie omgekeer moet word.
Die SEF het die hofbeslissing verwelkom, maar gaan wel die toekenning van vergoeding vir 'n verskansingsverlies beveg. Dit handel oor een van die oliehandelaars wat eis vir die koste vir sy verskansing van die olietransaksie.
Die SEF gaan regsadvies kry om teen dié deel van die hofuitspraak te appelleer.
Dit kom nadat die Strategiese Brandstoffonds, 'n filiaal van die SEF, in 2015 onder leiding van Sibusiso Gamede, destyds uitvoerende hoof van die brandstoffonds, die strategiese brandstofvoorraad verkoop het. Dit was teen pryse wat in daardie stadium veel laer as die heersende olieprys was, en die transaksie is boonop beklink sonder die nodige goedkeuring van die nasionale tesourie.
Godfrey Moagi, huidige uitvoerende hoof van die brandstoffonds, het Vrydag die uitspraak verwelkom en gesê as dié onwettige transaksies nie uitgedaag en omgekeer is nie, sou die staat groot finansiële verliese gely het as hy die verkoopte olie weer teen markpryse moes terugkoop.
"As maatskappy gaan ons verseker dat alle maatreëls getref word om te sorg dat daar gevolge is vir alle werknemers wat oortree het, veral dié wat steeds in die brandstoffonds se diens is," het Moagi gesê.
Die betrokke oliehandelaars wat die olie gekoop het, het ingestem dat die transaksie ongeldig was, en as deel van die hofbeslissing sal die brandstoffonds alle geld met rente terugbetaal in ruil vir die olie.